Родољупци/27
Позорје осмо

СКОРОТЕЧА, ПРЕЂАШЊИ

СКОРОТЕЧА: Молим 'оћу ли какав одговор добити?

ЖУТИЛОВ: Одмах. Ви долазите из Бечкерека?

СКОРОТЕЧА: Из Бечкерека.

ЖУТИЛОВ: Шта је ново тамо?

СКОРОТЕЧА: Није најбоље. Сентомаш је пао.

ЖУТИЛОВ: Је ли то истина?

СКОРОТЕЧА: Зацело.

ЖУТИЛОВ: Али, ево у булетини другојаче стоји.

СКОРОТЕЧА: Не знам, тек код нас је велики стра'.

ШЕРБУЛИЋ: Забога, куд ћемо сад?

ЛЕПРШИЋ: Али како може Сентомаш пасти?

СКОРОТЕЧА: Чујемо да су мало топова имали.

ЛЕПРШИЋ: Дакле, издајство!

ЖУТИЛОВ: Ја немам шта писати; јер кад је Сентомаш пао, ни ми не можемо бити сигурни.

СКОРОТЕЧА: Само да се није толико пљачкало! (Одлази.)

ЖУТИЛОВ: Шта ћемо радити?

СМРДИЋ: Ја мислим да потучемо све Швабе и мађароне, јер ће нам ови највише шкодити ако се Маџари врате.

Родољупци